Лелек
Војислав Илић 

На обали пустој, о праведни бози!
Хаџи—баба, лелек, ситне вале броји:
Заклепеће кашто и на једној нози
   Замишљено стоји.

Он је ноћас стигô од свештених страна,
Где евлија свете провођаше дане:
Где бисерни талас плавога Јордана
   Орошава стране.

Пролеће је стигло. Више плаве реке
Све његово друштво лелуја се ето...
Они журно стижу од свештене Меке,
   И доводе лето.

На обали пустој, о праведни бози!
Хаџи—баба, лелек, ситне вале броји:
Клепеће весело и на једној нози
   Непомичан стоји.

9. април 1889.

Извори 

 ''Војислав Илић: Лирско песништво, страна 119, 2. књига, Вук Караџић, Београд.

Војислав Илић